Kanne 10.5.2023 – Maud Tea & Seed ja Fresh Produce Consortium of Kenya v. komissio
(asia T-247/23)
Oikeudenkäyntikieli: englanti
Asianosaiset
Kantajat: Maud Tea & Seed Co. Ltd (Kolkata, Intia) ja Fresh Produce Consortium of Kenya Ltd (Nairobi, Kenia) (edustajat: asianajajat D. Waelbroeck ja I. Antypas)
Vastaaja: Euroopan komissio
Vaatimukset
Kantajat vaativat unionin yleistä tuomioistuinta
toteamaan, että kanne voidaan ottaa tutkittavaksi ja että se on perusteltu
kumoamaan riidanalaisen asetuksen1 kokonaisuudessaan tai toissijaisesti kumoamaan riidanalaisen asetuksen niiltä osin kuin se alentaa klotianidiinin ja tiametoksaamin jäämien enimmäismääriä teessä sekä tuoreissa hedelmissä ja vihanneksissa tai niiden pinnalla
velvoittamaan komission korvaamaan oikeudenkäyntikulut.
Oikeudelliset perusteet ja pääasialliset perustelut
Kanteensa tueksi kantajat vetoavat viiteen kanneperusteeseen.
Ensimmäinen kanneperuste perustuu siihen, että komissio on riidanalaista asetusta antaessaan käyttänyt ekstraterritoriaalista toimivaltaa, mikä ylittää komissiolle jäämien enimmäismääriä koskevalla asetuksella1 siirretyn toimivallan ja loukkaa EU:n perussopimuksia sekä yleisen kansainvälisen oikeuden sääntöjä.
Toinen kanneperuste perustuu siihen, että riidanalainen asetus ylittää selvästi komissiolle jäämien enimmäismääriä koskevalla asetuksella siirretyn toimivallan aineellisen kohteen laajuuden, ja toissijaisesti, jos jäämien enimmäismääriä koskevan asetuksen todetaan olevan riittävä oikeusperusta riidanalaiselle asetukselle, jäämien enimmäismääristä annettu asetus itsessään on annettu ilman toimivaltaa (ultra vires), koska sillä ylitetään EU:n perussopimuksilla sallittu siirretyn toimivallan laajuus.
Kolmas kanneperuste perustuu siihen, että riidanalainen asetus rikkoo useita jäämien enimmäismääristä annetun asetuksen säännöksiä.
Neljäs kanneperuste perustuu siihen, että riidanalainen asetus rikkoo suhteellisuusperiaatetta.
Viides kanneperuste perustuu siihen, että riidanalainen asetus rikkoo oikeusvarmuuden ja avoimuuden periaatteita.
____________
1 Euroopan parlamentin ja neuvoston asetuksen (EY) N:o 396/2005 liitteiden II ja V muuttamisesta siltä osin kuin on kyse klotianidiinin ja tiametoksaamin jäämien enimmäismääristä tietyissä tuotteissa tai niiden pinnalla2.2.2023 annettu komission asetus (EU) 2023/334 (EUVL 2023, L 47, s. 29).
1 Torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23.2.2005 annettu Euroopan parlamentin ja neuvoston asetus (EU) N:o 396/2005 (EUVL 2005 L 70, s. 1).